**СТАНОВИЩЕ**

 **от проф. д-р Йорданка Гешева, Институт за исторически изследвания при Българска академия на науките**

**За дисертационния труд на Радина Иво Божилова на тема**

**„КИРИЛА ВЪЗВЪЗОВА – КАРАТЕОДОРОВА:**

**ТВОРЧЕСКИ ПЪТ, АРХИВНИ РЕСУРСИ“**

**Дисертация за присъждане на образователна и научна степен „доктор“**

**Област на висше образование 2. Хуманитарни науки**

**Професионално направление 2.2. История и археология**

**Докторска програма:„Документалистика, архивистика, палеография“ – Архивистика,**

**Софийски университет „Св. Климент Охридски“, Исторически факултет, катедра „Архивистика и методика на обучението по история“**

Намирам за оправдано решението на катедрата, на научния ръководител и на докторантката за избор на тема за дисертация. Безспорно „героинята“, обект на изследване, е интересна личност със своеобразен, специфичен принос в областта на архивистиката и археографията. Личност, за която както е било в традициите на времето до към началото на деветдесетте години на ХХ век, вече има писано от нейни колеги по повод юбилейни годишнини. Достатъчно сведения има запазени и в архивите и именно те са основен обект на изследване. От позициите на времето за родената през 1917 г. Кирила Възвъзова – Каратеодорова има какво да се каже и днес. Така че в това отношение докторантката е намерила поле за работа.

В структурно отношение дисертационният труд на Радина Божилова включва увод, три глави, заключение, едно приложение, източници и литература, всичко това събрано на 236 страници. Структурата е добре обмислена и отговаря на характера на изследването. Първите две глави са с по три параграфа, а третата е с 4 параграфа. Отделните части на изследването са ориентирани около семейната среда, образованието, творческия път, професионалното и административно израстване на Кирила Възвъзова, работата й в областта на архивното дело. В увода доста пестеливо са посочени целите и задачите на изследването: да се представят биографични данни за семейната среда и да бъде показано професионалното развитие на Кирила Възвъзова „като се изследва преди всичко дейността й като администратор, архивист и археограф, участието и приносите й при изграждането на модерна архивна система в България“(с. 7). Посочени са и някои конкретни задачи, чрез осъществяването на които докторантката се стреми да постигне целите си. Като първи етап от своята работа Радина Божилова определя проучването на литературните данни по темата, а като втори етап – „набелязване“ на архивни фондове и архивохранилища, в които могат да бъдат открити данни и документални следи за Кирила Възвъзова. Докторатът е разработен предимно върху архивни източници: фондове от личен произход и преди всичко фондове на учреждения и институции, където е преминал професионалният път на К. Възвъзова. В увода докторантката прави уговорката, че историографският преглед, научните приноси и оценката на написаното от Възвъзова не са цел на дисертацията (с. 9).

В първа глава „Биографични данни и основни посоки в професионалното развитие на Кирила Възвъзова – Каратеодорова“ са посочени и използвани данни за семейството, семейната среда, където израства К. Възвъзова, образованието, интересите, първите стъпки в професионалната сфера.

Добре показани в дисертацията са организационните дейности и административните функции на Кирила Възвъзова – това в глава втора, озаглавена „Кирила Възвъзова – Каратеодорова в българската архивистика и археография“. По запазените документи докторантката разказва за това, което е ангажирало ежедневието и мечтите на Възвъзова, представя участието й в конференции, сесии, кръгли маси, семинари; спира се на командировки главно в чужбина и на свършеното там от Възвъзова, основно на базата на написаните навремето отчети.

От оставените от К. Възвъзова в архивите документи се разкриват нейните виждания по проблемите на архивното дело у нас. От тези документи проличава нейното високо ниво в областта на изграждане на архивната дейност в България, помощта, която е ползвана от различни чуждестранни архивни институции.

В трети параграф на втора глава докторантката обръща специално внимание на документалните и справочните издания, реализирани от НБКМ с участието или под ръководството на Кирила Възвъзова. Представени са редица издания, по които Възвъзова работи сама или в колектив. Показани са подготовката, конкретната работа по тези издания, проблемите при разчитане и сравняване на документи, трудностите, но и упоритата работа и резултатите.

В дисертацията се посочват указанията и препоръките, които К. Възвъзова прави на колегите си, особено на по-младите; усилията, които тя полага, за да ги подкрепя и насърчава в работата им. Разкрити са нейните виждания по изготвяне на единни археографски правила, а също и на правила при работа с документални материали. Посочено е, че специално внимание Възвъзова е обръщала на справочния и на научния апарат и това също е част от принципите в нейната работа. Показан е и друг обект на вниманието на Възвъзова – периодичните издания и работата с тях, оценката, която се прави на публикациите.

В дисертацията по-скоро информативно са показани написаните от К. Възвъзова студии, статии и монографии, но това, че те няма да бъдат обект на изследване и на историографски анализ, е посочено още в увода. Фактически то не е и не е било поставяно като цел на изследването.

Трета глава е онасловена „Архивни и библиографски ресурси за Кирила Възвъзова – Каратеодорова“. Тя е разработена в четири параграфа. Докторантката акцентира върху документите и библиографските източници за творческата дейност, кариерното развитие и работата на Възвъзова като архивист, археограф и администратор в НБКМ. Интерес предизвиква трети параграф на трета глава, който фактически представлява архивен справочник и има за цел да събере на едно място всички открити за К. Възвъзова архивни документи, независимо от това от коя институция произтичат, кой е техният автор, къде се съхраняват, какъв е характерът на документа. Документите са групирани на тематичен принцип, като са посочени техните искови данни, дали е оригинал или копие, конкретна датировка, кратка анотация. Подготвен по такъв начин описът става част от доктората и се превръща в приносен момент на изследването.

Полезно е и това, че докторантката дава информация и частично ползва намиращия се в ЦДА, но все още необработен фонд на К. Възвъзова. Така макар и без да получава много подробности читателят добива представа какво може да се очаква от намиращите се в този фонд архивни единици. Последният параграф на трета глава представя Кирила Възвъзова чрез спомените на нейни колеги от Националната библиотека. Безспорно тези интервюта са интересни и полезни. От тях се добива представа какъв човек е била Възвъзова, как се е отнасяла с колегите си, с по-младите, как е изпълнявала служебните си задължения, как е работила по време на командировките в чужбина. Дадена е информация за датата/времето на провеждане на интервюто, къде е станало това. Обяснено е как са получени сведенията и как са записани – на диктофон или на хартия. Необходимо е обаче да бъде обявено къде се съхраняват тези записи.

Ако докторантката има желание да продължи работа в тази насока и ако семейството и близките на Кирила Възвъзова – Каратеодорова имат интерес, то дисертацията може да се издаде като книга. Целият текст обаче трябва внимателно да се изчете и да се изчистят неточности, да се коригират явни грешки, да се допълнят пропуски и т.н. И в една такава книга вече авторката може да подходи по-емоционално и да придаде един по-леко четивен характер на изследването.

Някои от използваните от докторантката източници се нуждаят от по прецизно оглеждане и интерпретиране, от допълнителни проверки и уточняване. Такова например е твърдението за участие на К. Възвъзова в ръководството на БМСОП и др. ( с. 16)

Авторефератът в основни линии добре представя актуалността на темата, историографията по проблема, целите и задачите на изследването, както и методологията. Приемам отбелязаните от докторантката приноси. За срока на обучение Радина Божилова има пет публикации по темата на дисертацията в различни сборници и списания, две от които са чуждестранни.

В заключение бих искала да заявя, че трудът отговаря на критериите за научно изследване. Въз основа на направените в становището констатации смятам, че Радина Иво Божилова е изпълнила поставените цели и задачи и може да й бъде присъдена образователната и научна степен „доктор“, за което ще гласувам.

София, 25 април 2023 Автор на становище:

(проф. д-р Й. Гешева)